Document ID: 31993L0092

31993L0092
L 311/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/92/ЕИО НА СЪВЕТА
от 29 октомври 1993 година
относно монтирането на устройствата за осветяване и светлинна сигнализация на двуколесните или триколесните моторни превозни средства
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност и по-специално член 100а от него,
като взе предвид Директива 92/61/ЕИО на Съвета от 30 юни 1992 г. относно типовото одобрение на двуколесните или триколесните превозни средства (1),
като взе предвид предложението на Комисията (2),
в сътрудничество с Европейския парламент (3),
като взе предвид становището на Икономическия и социален комитет (4),
като има предвид, че във всяка държава-членка двуколесните или триколесните моторни превозни средства по отношение на монтирането на устройствата за осветяване и светлинна сигнализация трябва да отговарят на определени технически характеристики, установени със задължителни разпоредби, които се различават в отделните държави-членки; като има предвид, че поради техните различия тези разпоредби пречат на търговията във вътрешността на Общността;
като има предвид, че тези препятствия за функционирането на вътрешния пазар могат да бъдат премахнати, ако едни и същи изисквания се приемат от всички държави-членки вместо техните национални законодателства;
като има предвид, че установяването на хармонизирани изисквания за монтирането на устройствата за осветяване и светлинна сигнализация е необходимо, за да позволи въвеждането за споменатите превозни средства на процедурата за типово одобрение, която е предмет на Директива 92/61/ЕИО;
като има предвид, че за да се улесни достъпът до пазарите на страните, които не са членки на Общността, по отношение на двуколесните мотоциклети е необходимо да се установи еквивалентност между изискванията на настояща директива и Реглемент № 53 на Икономическата комисия за Европа на Организацията на обединените нации (ИКЕ/ООН),
ПРИЕ НАСТОЯЩАТА ДИРЕКТИВА:
Член 1
Настоящата директива се прилага за монтирането на устройствата за осветяване и светлинна сигнализация на всички типове превозни средства, определени в член 1 от Директива 92/61/ЕИО.
Член 2
Процедурата за издаване на типово одобрение по отношение на монтирането на устройствата за осветяване и светлинна сигнализация на тип двуколесно или триколесно моторно превозно средство, както и условията за свободното движение на тези превозни средства, са установени в глави II и III на Директива 92/61/ЕИО.
Член 3
В съответствие с член 11 от Директива 92/61/ЕИО се признава еквивалентността между изискванията на настояща директива по отношение на двуколесните мотоциклети и тези на Реглемент № 53 на ИКЕ/ООН (документ E/ECE/TRANS/505 - Add. 52/Amend 1).
Органите на държавите-членки, издаващи типовото одобрение на двуколесните мотоциклети, приемат типови одобрения, предоставени в съответствие с изискванията на горепосочения регламент № 53, както и маркировките за типово одобрение, вместо съответните типови одобрения, предоставени в съответствие с изискванията на настоящата директива.
Член 4
Необходимите изменения за привеждането на приложения от I до VI в съответствие с техническия прогрес се приемат в съответствие с член 13 от Директива 70/156/ЕИО (5).
Член 5
Държавите-членки, които в своето национално законодателство по отношение на монтирането на стоп-светлини на двуколесните мотопеди имат по-малко строги изисквания от определените в настоящата директива, могат да продължат да ги прилагат за един период от максимум три години, считано от влизането в действие на настоящата директива.
Член 6
1. Държавите-членки приемат и публикуват необходимите разпоредби, за да се съобразят с настояща директива, до 1 май 1995 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът за това позоваване се определят от държавите-членки.
Считано от датата, посочена в първа алинея, държавите-членки не могат да забраняват на основания, свързани с монтирането на устройствата за осветяване и светлинна сигнализация, първоначалното пускане в движение на превозните средства, които съответстват на настояща директива.
Те прилагат разпоредбите, посочени в първа алинея, считано от 1-ви ноември 1995 г.
2. Държавите-членки уведомяват Комисията за текста на разпоредбите от вътрешното законодателство в областта, регулирана от настояща директива.
Член 7
Адресати на настоящата директива са държавите-членки.
Съставено в Брюксел на 29 октомври 1993 година.

Labels: 7
8